作者:楊澤民
標題:丹鳳吟
內容:荏苒秋光虛度，玩月池臺，登高樓閣。風傳霜信，遍送曉寒侵幕。淒涼細雨，灑窗飄戶，漏永更長，枕單衾薄。夢裡驚鴻喚起，坐對寒釭，猶聽晨漏殘角。先自宿酲似病，共愁造合滋味惡。雖有丁寧語，怕旁人多口，還類金鑠。如斯情緒，慼慼怎禁牢落。縱慾憑江魚寄往，漫霜毫頻握。幾時得見，諸事都記著。